Brussell, 22 ta’ Marzu 2011

Sur Brok, Sur Gualtieri,

Permezz ta’ din l-ittra nixtiequ nifurmawkom bl-eżitu tan-negozjati dwar it-twaqqif ta’ Mekkaniżmu Ewropew ta’ Stabilità, peress li dan se jkun ta’ importanza għall-Parlament Ewropew meta jieħu deċiżjoni, abbażi tar-rapport tagħkom, rigward l-opinjoni tiegħu dwar l-abbozz ta’ emenda għat-Trattat dwar il-Funzjonament tal-Unjoni Ewropea.

Ilbieraħ, 21 ta’ Marzu, laqgħa ministerjali intergovernattiva ffinalizzat Dokument dwar il-Kundizzjonijiet (Term Sheet) tal-Mekkaniżmu Ewropew ta’ Stabilità (MES). Issibu t-test finali ta’ dan id-Dokument dwar il-Kundizzjonijiet mehmuż ma’ din l-ittra.

Kif tistgħu taraw, skont id-Dokument dwar il-Kundizzjonijiet, il-MES se jiġi stabbilit bi trattat fost l-Istati Membri taż-żona tal-Euro bħala organizzazzjoni intergovernattiva skont id-dritt internazzjonali pubbliku u se jkollu s-sede tiegħu fil-Lussemburgu. Il-MES se jkollu Bord ta’ Gvernaturi li jkun magħmul mill-Ministri tal-Finanzi tal-Istati Membri taż-żona tal-euro (bħala membri votanti) u mill-Kummissarju Ewropew għall-Affarijiet Ekonomiċi u Monetarji u l-President tal-BĊE bħala osservaturi. L-Istati Membri li mhumiex fiż-żona tal-euro jistgħu jipparteċipaw fuq bażi ad hoc flimkien mal-MES f’operazzjonijiet ta’ għajnuna finanzjarja għal Stati Membri li huma fiż-żona tal-euro.

Ir-rwol tal-Kummissjoni fil-ġestjoni tal-operazzjonijiet tal-MES huwa ċentrali, u l-konnessjoni tal-MES mal-istituzzjonijiet tal-UE hija stabbilita b’mod ċar.

Kif deskritt fid-Dokument dwar il-Kundizzjonijiet, hija l-Kummissjoni li tivvaluta, f’kooperazzjoni mal-BĊE, l-eżistenza ta’ riskju għall-istabilità finanzjarja taż-żona tal-euro kollha kemm hi, u twettaq analiżi tas-sostenibilità tad-dejn pubbliku tal-Istat Membru kkonċernat, flimkien mal-FMI u f’kooperazzjoni mal-BĊE. Barra minn hekk, se tkun responsabilità tal-Kummissjoni li tieħu pożizzjoni ta’ tmexxija fil-valutazzjoni tal-ħtiġijiet ta’ finanzjament tal-Istat Membru benefiċjarju, kif ukoll tan-natura tal-involviment meħtieġ tas-settur privat.

Abbażi ta’ din il-valutazzjoni, il-Bord tal-Gvernaturi jagħti mandat lill-Kummissjoni biex tinnegozja, flimkien mal-FMI u f’kooperazzjoni mal-BĊE, programm ta’ aġġustament makroekonomiku mal-Istat Membru kkonċernat, li d-dettalji tiegħu jingħataw f’Memorandum ta’ Ftehim (MtF).

Tkun responsabilità tal-Kummissjoni li tipproponi lill-Kunsill deċiżjoni li tapprova l-programm ta’ aġġustament makroekonomiku. Il-Bord tal-Gvernaturi jiddeċiedi rigward l-għoti ta’ għajnuna finanzjarja u t-termini u l-kundizzjonijiet li bihom tingħata l-għajnuna. Meta l-programm ikun ġie adottat mill-Kunsill, il-Kummissjoni tiffirma l-MtF f’isem l-Istati Membri taż-żona tal-euro, salv ftehim komuni minn qabel mill-Bord tal-Gvernaturi. Il-Bord tad-Diretturi mbagħad japprova l-ftehim ta’ għajnuna finanzjarja li jkun fih l-aspetti tekniċi tal-għajnuna finanzjarja li tkun se tingħata.

Il-Kummissjoni, flimkien mal-FMI u f’kooperazzjoni mal-BĊE, tkun responsabbli biex tissorvelja l-konformità mal-kundizzjonalità tal-politika meħtieġa minn programm ta’ aġġustament makroekonomiku. Tirrapporta lill-Kunsill u lill-Bord tad-Diretturi. Abbażi ta’ dan ir-rapport, il-Bord tad-Diretturi jiddeċiedi bi ftehim komuni dwar l-iżborż tal-partijiet ġodda tas-self.

Wara diskussjoni fil-Bord tal-Gvernaturi, il-Kunsill jista’ jiddeċiedi, abbażi ta’ proposta mill-Kummissjoni, li jimplimenta sorveljanza wara l-programm, liema sorveljanza tista’ tinżamm sakemm ma jkunx tħallas lura ammont speċifiku tal-għajnuna finanzjarja.

Il-kundizzjonalità tal-politika stabbilita taħt sorveljanza msaħħa jew programm ta’ aġġustament makroekonomiku għandha tkun konsistenti mal-qafas ta’ sorveljanza tal-UE u għandha tiggarantixxi r-rispett tal-proċeduri tal-UE, u b’hekk anke r-rwol tal-Parlament Ewropew.

Għal dan il-għan, il-Kummissjoni biħsiebha tipproponi Regolament tal-Parlament Ewropew u tal-Kunsill abbażi tal-Artikolu 136 tat-Trattat, li jiċċara l-passi proċedurali meħtieġa biex il-kundizzjonalità tal-politika titnaqqax fid-deċiżjonijiet tal-Kunsill u tiġi żgurata l-konsistenza mal-qafas ta’ sorveljanza multilaterali tal-UE. Il-Kunsill u l-Kummissjoni jinformaw lill-Parlament Ewropew fuq bażi regolari dwar l-istabbiliment u l-operazzjonijiet tal-MES.

Ninsabu fiduċjużi li din l-informazzjoni tkun utli għall-Parlament Ewropew għall-fini tal-kunsiderazzjoni minnu tal-abbozz ta’ emenda għall-Artikolu 136 TFUE fir-rigward ta’ mekkaniżmun ta’ stabilità għall-Istati Membri li l-munita tagħhom hija l-euro.

Dejjem tiegħek,

Anness għall-ittra mill-President tal-Grupp tal-Euro u mill-Kummissarju responsabbli għall-politika monetarja lir-rapporteurs

21 ta' Marzu 2011

Dokument dwar il-Kundizzjonijiet tal-MES

Il-Kunsill Ewropew qabel dwar il-ħtieġa li l-Istati Membri li huma fiż-żona tal-euro jistabbilixxu mekkaniżmu ta’ stabilità permanenti: Il-Mekkaniżmu Ewropew ta’ Stabilità (MES). Il-MES se jiġi attivat bi ftehim komuni (2), jekk dan ikun indispensabbli biex tiġi salvagwardjata l-istabilità finanzjarja taż-żona tal-euro kollha kemm hi. Il-MES se tieħu r-rwol tal-Faċilità Ewropea ta’ Stabilità Finanzjarja (EFSF) u tal-Mekkaniżmu Ewropew ta’ Stabbilizzazzjoni Finanzjarja (EFSM) fl-għoti ta’ għajnuna finanzjarja esterna lill-Istati Membri taż-żona tal-euro wara Ġunju 2013.

L-aċċess għall-għajnuna finanzjarja mill-MES se jkun provdut abbażi ta’ kundizzjonalità stretta tal-politika skont programm ta’ aġġustament makroekonomiku u analiżi rigoruża tas-sostenibilità tad-dejn pubbliku, li ssir mill-Kummissjoni flimkien mal-FMI u f’kooperazzjoni mal-BĊE. L-Istat Membru benefiċjarju se jkun obbligat jibda jħaddem forma xierqa ta’ involviment tas-settur privat, skont iċ-ċirkostanzi speċifiċi u b’mod li jkun għalkollox konsistenti mal-prattiki tal-FMI.

Il-MES se jkollu kapaċità effettiva ta’ self ta’ EUR 500 biljun (3). L-adegwatezza tal-kapaċità ta’ self se tiġi rieżaminata fuq bażi regolari u mill-inqas kull ħames snin. Il-MES se jfittex li jissupplimenta l-kapaċità ta’ self tiegħu permezz tal-parteċipazzjoni tal-FMI f’operazzjonijiet ta’ għajnuna finanzjarja, filwaqt li l-Istati Membri li mhumiex fiż-żona tal-euro jistgħu jipparteċipaw ukoll fuq bażi ad hoc.

Il-bqija ta’ dan id-dokument dwar il-kundizzjonijiet jippreżenta l-karatteristiċi strutturali tal-MES:

Il-forma istituzzjonali

Il-MES se jiġi stabbilit bi trattat fost l-Istati Membri taż-żona tal-Euro bħala organizzazzjoni intergovernattiva skont id-dritt internazzjonali pubbliku u se jkollu s-sede tiegħu fil-Lussemburgu. L-istatut tal-MES se jiġi ppreżentat f’anness għat-trattat.

Il-funzjoni u l-istrateġija ta’ finanzjament

Il-funzjoni tal-MES se tkun li jimmobilizza l-finanzjament u jipprovdi għajnuna finanzjarja, b’kundizzjonalità stretta, għall-benefiċċju tal-Istati Membri taż-żona tal-euro li jkunu qed jesperjenzaw jew ikunu mhedda bi problemi serji ta’ finanzjament, biex tiġi salvagwardjata l-istabilità finanzjarja taż-żona tal-euro kollha kemm hi.

L-Istati Membri taż-żona tal-euro se jagħtu lill-MES is-sanzjonijiet finanzjarji imposti fuqhom skont il-Patt ta’ Stabilità u Tkabbir u l-proċeduri tal-Iżbilanċi Makroekonomiċi (4). Dawn is-sanzjonijiet se jiffurmaw parti mill-kapital imħallas.

Il-MES se juża strateġija xierqa ta’ finanzjament biex jiżgura aċċess għal sorsi wiesgħa ta’ finanzjament u sabiex ikun jista’ jestendi pakketti ta’ għajnuna finanzjarja lill-Istati Membri fil-kundizzjonijiet kollha tas-suq. Kwalunkwe riskju assoċjat se jiġi limitat permezz ta’ ġestjoni adegwata tal-attivi u tal-passivi.

Il-governanza

Il-MES se jkollu Bord ta’ Gvernaturi li jkun magħmul mill-Ministri tal-Finanzi tal-Istati Membri taż-żona tal-euro (bħala membri votanti) u mill-Kummissarju Ewropew għall-Affarijiet Ekonomiċi u Monetarji u l-President tal-BĊE bħala osservaturi. Il-Bord tal-Gvernaturi jeleġġi President minn fost il-membri votanti tiegħu.

Il-Bord tal-Gvernaturi se jkun l-ogħla korp tat-teħid tad-deċiżjonijiet tal-MES u se jieħu d-deċiżjonijiet ewlenin li ġejjin bi ftehim komuni:

— l-għoti ta’ għajnuna finanzjarja;

— it-termini u l-kundizzjonijiet tal-għajnuna finanzjarja;

— il-kapaċità ta’ self tal-MES;

— tibdiliet għall-firxa ta’ strumenti.

Id-deċiżjonijiet l-oħra kollha mill-Bord tal-Gvernaturi se jittieħdu b’maġġoranza kwalifikata, sakemm ma jingħadx xorta oħra.

Il-MES se jkollu Bord tad-Diretturi, li se jwettaq kompiti speċifiċi skont kif iddelegati mill-Bord tal-Gvernaturi. Kull Stat Membru taż-żona tal-euro jaħtar Direttur wieħed u Direttur sostitut wieħed. Barra minn hekk, il-Kummissjoni u l-BĊE jinnominaw osservatur u sostitut għall-Bord tad-Diretturi kull wieħed. Id-deċiżjonijiet kollha mill-Bord tad-Diretturi se jittieħdu b’maġġoranza kwalifikata, sakemm ma jingħadx xorta oħra.

Il-piż tal-voti fil-Bord tal-Gvernaturi u fil-Bord tad-Diretturi se jkun proporzjonat mas-sottoskrizzjonijiet rispettivi tal-Istati Membri għall-kapital tal-MES. Maġġoranza kwalifikata hija definite bħala 80 fil-mija tal-voti.

Il-Bord tal-Gvernaturi jaħtar Direttur Maniġerjali responsabbli għall-ġestjoni ta’ kuljum tal-MES. Id-Direttur Maniġerjali jippresiedi l-Bord tad-Diretturi.

L-istruttura tal-kapital

Il-MES se jipprova jikseb u jżomm l-ogħla klassifikazzjoni tal-kreditu mill-aġenziji ewlenin tal-klassifikazzjoni tal-kreditu.

Il-MES se jkollu kapital totali sottoskritt ta’ EUR 700 biljun. Minn dan l-ammont, EUR 80 biljun se jkunu fil-forma ta’ kapital imħallas provdut mill-Istati Membri taż-żona tal-euro, li minnhom EUR 40 biljun se jkunu disponibbli minn Ġunju 2013, filwaqt li s-sehem li jibqa’ jiddaħħal gradwalment tul it-tliet snin ta’ wara. Barra minn hekk, il-MES se jkollu wkoll taħlita ta’ kapital eżerċitabbli impenjat u ta’ garanziji mill-Istati Membri taż-żona tal-euro għal ammont totali ta’ EUR 620 biljun.

Il-koeffiċjent tal-kontribuzzjoni ta’ kull Stat Membru fil-kapital totali sottoskritt tal-MES se jkun ibbażat fuq il-koeffiċjent tal-kapital imħallas tal-BĊE kif muri fl-anness. Bir-ratifika tat-Trattat li jistabbilixxi l-MES, l-Istati Membri jimpenjaw ruħhom legalment li jipprovdu l-kontribuzzjoni tagħhom għall-kapital totali sottoskritt.

Il-Bord tal-Gvernaturi jiddeċiedi bi ftehim komuni meta jiġi adattat l-ammont ta’ kapital sottoskritt jew meta jissejjaħ il-kapital, ħlief fil-każijiet speċifiċi deskritti aktar ’l isfel. L-ewwel nett, il-Bord tad-Diretturi jista’ jiddeċiedi, b’maġġoranza sempliċi, li jerġa’ jġib għal-livell li kien - billi jsejjaħ il-kapital - il-livell ta’ kapital imħallas f’każ li l-ammont ta’ kapital imħallas jitnaqqas bl-assorbiment tat-telf (5). It-tieni nett, se tiġi stabbilita proċedura ta’ garanzija fuq talba li tippermetti li jissejjaħ kapital awtomatikament mill-azzjonisti tal-MES jekk dan ikun meħtieġ biex jiġi evitat nuqqas fil-ħlasijiet lill-kredituri tal-MES. Ir-responsabilità ta’ kull azzjonist f’kull ċirkostanza se tkun limitata għas-sehem tiegħu fil-kapital sottoskritt.

Kwalunkwe kontribuzzjoni għall-kapital sottoskritt minn Stat Membru (6) li jissieħeb fil-MES wara Ġunju 2013 issir skont l-istess termini applikati għall-kontribuzzjonijiet oriġinali. L-implikazzjonijiet prattiċi għall-ammont globali ta’ kapital sottoskritt u d-distribuzzjoni tal-kapital fost l-Istati Membri jiġu deċiżi mill-Bord tal-Gvernaturi permezz ta’ ftehim komuni.

Sakemm il-MES ma jkunx ġie attivat u sakemm il-kapaċità effettiva ta’ self ma tkunx inqas minn EUR 500 biljun, ir-rikavat mill-investiment tal-kapital imħallas tal-MES jintradd lura lill-Istati Membri, wara t-tnaqqis tal-ispejjeż operattivi. Wara l-ewwel attivazzjoni tal-MES, ir-rikavat mill-investiment tal-kapital u mill-attività ta’ għajnuna finanzjarja tal-MES jinżamm fil-MES. Madankollu, f’każ li l-kapital imħallas jaqbeż il-livell meħtieġ biex tinżamm il-kapaċità ta’ self tal-MES, il-Bord tad-Diretturi jista’ jiddeċiedi, b’maġġoranza sempliċi, li jqassam dividend lill-Istati Membri taż-żona tal-euro abbażi tal-koeffiċjent tal-kontribuzzjoni.

Strumenti

Il-MES se jipprovdi għajnuna finanzjarja suġġetta għal kundizzjonalità stretta skont programm ta’ aġġustament makroekonomiku, fi proporzjon ma’ kemm ikunu serji l-iżbilanċi tal-Istat Membru. Tingħata permezz ta’ self.

Madankollu jista’ jintervjeni, bħala eċċezzjoni, fis-swieq primarji tad-dejn abbażi ta’ programm ta’ aġġustament makroekonomiku b’kundizzjonalità stretta u jekk ikun hemm qbil f’dan is-sens bi ftehim komuni mill-Bord tal-Gvernaturi.

Għajnuna għall-istabilità tal-MES (ESS)

Il-MES jista’ jagħti għajnuna għall-istabilità għal perjodu qasir jew medju lil Stat Membru taż-żona tal-euro li jkun qed jesperjenza problemi finanzjarji. L-aċċess għall-ESS jimplika programm ta’ aġġustament makroekonomiku b’kundizzjonalità adegwata tal-politika fi proporzjon ma’ kemm ikunu serji l-iżbilanċi sottostanti fl-Istat Membru benefiċjarju. It-tul ta’ żmien tal-programm u l-maturità tas-self se jiddependu fuq in-natura tal-iżbilanċi u l-prospetti li l-Istat Membru benefiċjarju jerġa’ jikseb aċċess għas-swieq finanzjarji fiż-żmien li jkunu disponibbli r-riżorsi tal-MES.

Il-faċilità ta’ appoġġ fis-suq primarju

Il-MES jista’ jakkwista l-bonds ta’ Stat Membru li jkun qed jesperjenza problemi serji ta’ finanzjament, fis-suq primarju, bl-għan li jimmassimizza l-kosteffiċjenza tal-appoġġ. Il-kundizzjonijiet u l-modalitajiet li bihom isir l-akkwist tal-bonds se jkunu speċifikati fid-Deċiżjoni dwar it-termini u l-kundizzjonijiet tal-għajnuna finanzjarja.

Il-Bord tal-Gvernaturi jista’ jerġa’ jeżamina l-istrumenti għad-dispożizzjoni tal-MES u jista’ jiddeċiedi li jagħmel tibdiliet għall-firxa ta’ strumenti.

L-involviment tal-FMI

Il-MES se jikkoopera mill-qrib ħafna mal-FMI fl-għoti tal-għajnuna finanzjarja (7). Fiċ-ċirkostanzi kollha, se tintalab il-parteċipazzjoni attiva tal-FMI, kemm fil-livell tekniku kif ukoll f’dak finanzjarju. L-analiżi tas-sostenibilità tad-dejn se ssir b’mod konġunt mill-Kummissjoni u mill-FMI, f’kooperazzjoni mal-BĊE. Il-kundizzjonijiet tal-politika marbuta ma’ għajnuna konġunta mill-MES/FMI se jiġu nnegozjati b’mod konġunt mill-Kummissjoni u mill-FMI, f’kooperazzjon mal-BĊE.

L-attivazzjoni tal-għajnuna finanzjarja, is-sorveljanza tal-programm u s-segwitu

L-għajnuna finanzjarja mill-MES f’kull eventwalità tiġi attivata fuq talba minn Stat Membru lill-Istati Membri l-oħrajn taż-żona tal-euro. Il-Grupp tal-Euro jinforma lill-Kunsill li tkun saret talba għall-attivazzjoni tal-għajnuna. Meta jirċievi talba bħal din, il-Bord tal-Gvernaturi jitlob lill-Kummissjoni tivvaluta, f’kooperazzjoni mal-BĊE, l-eżistenza ta’ riskju għall-istabilità finanzjarja taż-żona tal-euro kollha kemm hi, u twettaq analiżi tas-sostenibilità tad-dejn pubbliku tal-Istat Membru kkonċernat, flimkien mal-FMI u f’kooperazzjoni mal-BĊE. Il-passi sussegwenti fl-attivazzjoni tal-għajnuna finanzjarja tal-MES ikunu kif ġej:

— Jekk tintalab ESS, il-Kummissjoni, flimkien mal-FMI u f’kooperazzjoni mal-BĊE, tivvaluta l-ħtiġijiet reali ta’ finanzjament tal-Istat Membru benefiċjarju u n-natura tal-involviment meħtieġ tas-settur privat, li għandu jkun konsistenti mal-prattiki tal-FMI.

— Abbażi ta’ din il-valutazzjoni, il-Bord tal-Gvernaturi jagħti mandat lill-Kummissjoni biex tinnegozja, flimkien mal-FMI u f’kooperazzjoni mal-BĊE, programm ta’ aġġustament makroekonomiku mal-Istat Membru kkonċernat, li d-dettalji tiegħu jingħataw f’MtF.

— Il-Kummissjoni tipproponi lill-Kunsill deċiżjoni li tapprova l-programm ta’ aġġustament makroekonomiku. Il-Bord tal-Gvernaturi jiddeċiedi rigward l-għoti ta’ għajnuna finanzjarja u t-termini u l-kundizzjonijiet li bihom tingħata l-għajnuna. Meta l-programm ikun ġie adottat mill-Kunsill, il-Kummissjoni tiffirma l-MtF f’isem l-Istati Membri taż-żona tal-euro, salv ftehim komuni minn qabel mill-Bord tal-Gvernaturi. Il-Bord tad-Diretturi mbagħad japprova l-ftehim ta’ għajnuna finanzjarja li jkun fih l-aspetti tekniċi tal-għajnuna finanzjarja li tkun se tingħata.

— Il-Kummissjoni, flimkien mal-FMI u f’kooperazzjoni mal-BĊE, tkun responsabbli biex tissorvelja l-konformità mal-kundizzjonalità tal-politika meħtieġa minn programm ta’ aġġustament makroekonomiku. Tirrapporta lill-Kunsill u lill-Bord tad-Diretturi. Abbażi ta’ dan ir-rapport, il-Bord tad-Diretturi jiddeċiedi bi ftehim komuni dwar l-iżborż tal-partijiet ġodda tas-self.

— Wara diskussjoni fil-Bord tal-Gvernaturi, il-Kunsill jista’ jiddeċiedi, abbażi ta’ proposta mill-Kummissjoni, li jimplimenta sorveljanza wara l-programm, liema sorveljanza tista’ tinżamm sakemm ma jkunx tħallas lura ammont speċifiku tal-għajnuna finanzjarja.

Konsistenza mal-qafas ta’ sorveljanza multilaterali tal-UE

Tintalab l-approvazzjoni mill-Istati Membri tal-UE biex l-Istati Membri taż-żona tal-euro jkunu jistgħu jinkarigaw lill-Kummissjoni, flimkien mal-FMI u f'kooperazzjoni mal-BĊE, bl-analiżi tas-sostenibilità tad-dejn tal-Istat Membru li jitlob l-appoġġ finanzjarju, bit-tħejjija tal-programm ta’ aġġustament li jakkumpanja l-għajnuna finanzjarja, kif ukoll bis-sorveljanza tal-implimentazzjoni tiegħu.

Filwaqt li l-Bord tal-Gvernaturi għandu l-awtonomija li jiddeċiedi dwar l-eżistenza u l-modalitajiet tal-għajnuna finanzjarja f’qafas intergovernattiv, il-kundizzjonalità tal-politika stabbilita fi programm ta’ sorveljanza msaħħa jew ta’ aġġustament makroekonomiku għandha tkun konsistenti mal-qafas ta’ sorveljanza tal-UE u għandha tiggarantixxi r-rispett tal-proċeduri tal-UE. Għal dan il-għan, il-Kummissjoni biħsiebha tipproponi Regolament li jiċċara l-passi proċedurali meħtieġa skont l-Artikolu 136 tat-Trattat biex il-kundizzjonalità tal-politika titnaqqax fid-deċiżjonijiet tal-Kunsill u tiġi żgurata l-konsistenza mal-qafas ta’ sorveljanza multilaterali tal-UE. Il-Kunsill u l-Kummissjoni jinformaw lill-Parlament Ewropew fuq bażi regolari dwar l-istabbiliment u l-operazzjonijiet tal-MES.

Id-determinazzjoni tal-prezzijiet

Il-Bord tal-Gvernaturi jiddeċiedi dwar l-istruttura tad-determinazzjoni tal-prezzijiet għall-għajnuna finanzjarja lil Stat Membru benefiċjarju.

Il-MES se jkun jista’ jsellef b’rata fissa jew varjabbli. Id-determinazzjoni tal-prezzijiet tal-MES se tkun konformi mal-prinċipji tad-determinazzjoni tal-prezzijiet tal-FMI u, filwaqt li tibqa’ f’livell ogħla mill-ispejjeż ta’ finanzjament tal-MES, se tinkludi awment għar-riskji.

L-istruttura tad-determinazzjoni tal-prezzijiet li ġejja se tapplika għas-self mill-MES:

1) L-ispiża tal-finanzjament tal-MES

2) Oneru ta’ 200 punti ta’ bażi applikat għas-self kollu

3) Ħlas supplimentari ta’ 100 punti ta’ bażi għal ammonti ta’ self li jkunu għadhom pendenti wara 3 snin.

Għal self b’rata fissa bi skadenzi ta’ aktar minn 3 snin, il-marġni se jkun medja peżata tal-oneru ta’ 200 punti ta’ bażi għall-ewwel tliet snin u 200 punti ta’ bażi biż-żieda ta’ 100 punti ta’ bażi għas-snin ta’ wara.

L-istruttura tad-determinazzjoni tal-prezzijiet se tiġi definita fil-politika tad-determinazzjoni tal-prezzijiet tal-MES, li se tiġi rieżaminata perjodikament.

L-involviment tas-settur privat

1. Il-modalitajiet għall-involviment tas-settur privat

Se tkun mistennija forma adegwata u proporzjonata ta’ involviment tas-settur privat fil-każijiet kollha fejn Stat benefiċjarju jirċievi għajnuna finanzjarja. In-natura u l-kobor ta’ dan l-involviment se jiġu ddeterminati skont il-każ partikolari u se jiddependu fuq l-eżitu ta’ analiżi tas-sostenibilità tad-dejn, bi qbil mal-prattika tal-FMI (8), u fuq l-implikazzjonijiet li jista’ jkun hemm għall-istabilità finanzjarja taż-żona tal-euro.

(a) Jekk, abbażi ta’ analiżi tas-sostenibilità, wieħed jasal għall-konklużjoni li programm ta’ aġġustament makroekonomiku jkun jista' b'mod realistiku jerġa’ jqiegħed id-dejn pubbliku fi triq sostenibbli, l-Istat Membru benefiċjarju jieħu inizjattivi bl-għan li jinkoraġġixxi lill-investituri privati ewlenin iżommu l-iskoperturi tagħhom (pereżempju apporoċċ tal-“Inizjattiva ta’ Vjenna”). Il-Kummissjoni, il-FMI, il-BĊE u l-ABE jkunu involuti mill-qrib fil-monitoraġġ tal-implimentazzjoni ta’ inizjattivi bħal dawn.

(b) Jekk, abbażi tal-analiżi tas-sostenibilità, wieħed jasal għall-konklużjoni li programm ta’ aġġustament makroekonomiku ma jkunx jista’ b’mod realistiku jerġa’ jqiegħed id-dejn fi triq sostenibbli, l-Istat Membru benefiċjarju jkun meħtieġ jinvolvi ruħu f’negozjati attivi b’bona fidi mal-kredituri tiegħu biex jikseb l-involviment dirett tagħhom fl-istabbiliment mill-ġdid tas-sostenibilità tad-dejn. L-għoti tal-għajnuna finanzjarja jkun jiddependi fuq il-fatt li l-Istat Membru jkollu pjan kredibbli u juri impenn suffiċjenti li jiżgura involviment adegwat u proporzjonat tas-settur privat. Il-progress fl-implimentazzjoni tal-pjan jiġi sorveljat skont il-programm u jitqies fid-deċiżjoni dwar l-iżborż.

Fin-negozjar mal-kredituri, l-Istat Membru benefiċjarju jaderixxi mal-prinċipji li ġejjin:

— Proporzjonalità: l-Istat Membru jfittex soluzzjonijiet li jkunu proporzjonati mal-problema tas-sostenibilità tad-dejn tiegħu.

— Trasparenza: l-Istat Membru kkonċernat jinvolvi ruħu fi djalogu miftuħ mal-kredituri u jaqsam magħhom informazzjoni rilevanti fil-waqt.

— Ekwità: l-Istat Membru jikkonsulta mal-kredituri dwar it-tfassil ta’ kwalunkwe reviżjoni tal-kalendarju tad-dejn pubbliku jew ristrutturar tiegħu bl-għan li jintlaħqu soluzzjonijiet innegozjati. Miżuri li jnaqqsu l-valur nett preżenti tad-dejn jitqiesu biss meta ma jkunx probabbli li l-għażliet l-oħra jwasslu għar-riżultati mistennija.

— Koordinament transkonfinali: ir-riskju tal-kontaġju u l-effetti sekondarji li jista’ jkun hemm fuq Stati Membri oħra u pajjiżi terzi jitqiesu kif xieraq fit-tfassil tal-miżuri biex jiġi involut is-settur privat. Il-miżuri meħuda jkunu akkumpanjati b’komunikazzjoni xierqa mill-Istat Membru kkonċernat bl-għan li tinżamm l-istabilità finanzjarja taż-Żona tal-Euro kollha kemm hi.

2. Klawsoli ta’ Azzjoni Kollettiva

Il-klwasoli ta’ Azzjoni Kollettiva (CAC) se jiġu inklużi fit-titoli ta’ sigurtà kollha tal-gvernijiet taż-żona tal-euro, b’maturità li taqbeż is-sena, minn Ġunju 2013 ’il quddiem. L-objettiv ta’ CAC bħal dawn se jkun li jiġi ffaċilitat il-ftehim bejn is-sovran u l-kredituri tiegħu mis-settur privat fil-kuntest tal-involviment tas-settur privat. L-inklużjoni tas-CAC f’bond mhux se jimplika probabilità akbar ta’ inadempjenza jew ta’ ristrutturar tad-dejn relatat ma’ dak il-bond. Għalhekk, l-istatus tal-kreditur ta’ dejn sovran mhux se jiġi affettwat bl-inklużjoni tas-CAC.

Il-karatteristiċi ewlenin tas-CAC se jkunu konsistenti ma’ dawk użati ta’ spiss fis-swieq tal-Istati Uniti u tar-Renju Unit mir-rapport tal-G10 dwar is-CAC ’l hawn. Is-CAC se jiddaħħlu b’mod li jżomm kundizzjonijiet ugwali fost l-Istati Membri taż-żona tal-euro. Dan jimplika l-użu ta’ klawsoli identiċi u standardizzati għall-Istati Membri kollha taż-żona tal-euro, armonizzati fit-termini u l-kundizzjonijiet tat-titoli ta’ sigurtà maħruġa mill-Istati Membri. Il-bażi tagħhom se tkun konsistenti mas-CAC li huma komuni fid-dritt ta’ New York u f’dak tal-Ingilterra.

Is-CAC se jinkludu klawsola ta’ aggregazzjoni, li tippermetti li maġġoranza kwalifikata ta’ detenturi ta’ bonds fil-qafas ta’ aktar minn ħruġ wieħed ta’ bonds, suġġetti għal klawsola bħal din u suġġetti għad-dritt ta’ ġurisdizzjoni waħda, tinkludi klawsola ta’ azzjoni tal-maġġoranza fejn il-maġġoranza meħtieġa ta’ kredituri għar-ristrutturar ma tintlaħaqx fuq ħruġ wieħed ta’ bonds. Se tiddaħħal rappreżentazzjoni xierqa. L-aktar kwistjonijiet importanti – il-kwistjonijiet ta’ riserva – (pereżempju t-termini ewlenin tal-ħlas, il-konverżjoni jew l-iskambju tal-bonds) se jiġu deċiżi b’maġġoranza akbar minn dik li tapplika għal kwistjonijiet li mhumiex ta’ riserva. Japplikaw ir-rekwiżiti xierqa ta’ kworum. Tibdiliet maqbula mill-maġġoranzi rilevanti jorbtu lid-detenturi kollha tal-bonds.

Klawsola xierqa dwar it-tneħħija tad-dritt tal-vot se tapplika biex jiġi żgurat proċess xieraq ta’ votazzjoni. Klawsoli xierqa biex jiġi evitat li jkun hemm azzjoni legali ta’ xkiel se jiġu kkunsidrati.

Is-CAC se jiddaħħlu b’mod standardizzat, li jiżgura li l-impatt legali tagħhom ikun identiku fil-ġurisdizzjonijiet kollha taż-żona tal-euro u b’hekk jippreserva kundizzjonijiet ugwali fost l-Istati Membri taż-żona tal-euro. L-Istati Membri taż-żona tal-euro se jadottaw il-miżuri meħtieġa biex jagħtu effett lis-CAC.

L-Istati Membri taż-żona tal-euro se jitħallew ikomplu jirrifinanzjaw dejn pendenti mingħajr CAC wara Ġunju 2013 skont kundizzjonijiet predeterminati, biex iżommu l-likwidità meħtieġa ta’ bonds antiki u jagħtu biżżejjed żmien lill-Istati Membri taż-żona tal-euro biex joħolqu, b’mod ordnat, bonds ġodda bl-iskadenzi kollha ta’ riferiment. L-arranġamenti legali dettaljati għall-inklużjoni tas-CAC f’titoli ta’ sigurtà tal-gvernijiet taż-żona tal-euro se jiġu deċiżi abbażi tal-ħidma li għandha titwettaq mis-Sottokumitat tal-KEF dwar is-Swieq tad-Dejn Sovran tal-UE, wara konsultazzjoni xierqa mal-parteċipanti tas-suq u ma’ partijiet interessati oħrajn, u jiġu ffinalizzati sa tmiem l-2011.

3. L-Istatus ta’ Kreditur Privileġġat tal-MES

Bħall-FMI, il-MES se jagħti għajnuna finanzjarja lil Stat Membru meta l-aċċess regolari tiegħu għal finanzjament mis-suq jiddeterjora ruħu. F’rifless ta’ dan, il-Kapijiet tal-Istati jew tal-Gvernijiet iddikjaraw li l-MES se jgawdi minn status ta’ kreditur privileġġat b’mod simili għall-FMI, filwaqt li aċċettaw il-preċedenza tal-istatus ta’ kreditur privileġġat tal-FMI qabel dak tal-MES.

Dan se jkun effettiv mill-1 ta’ Lulju 2013, mingħajr preġudizzju għat-termini u l-kundizzjonijiet ta’ kwalunkwe ftehim ieħor taħt l-EFSF u l-faċilità Griega.

Arranġamenti tranżitorji bejn l-EFSF u l-MES

Kif previst oriġinarjament, l-EFSF se tibqa’ teżisti wara Ġunju 2013 biex tamministra l-bonds pendenti. Se tibqa’ operattiva sakemm tkun irċeviet il-ħlas sħiħ tal-finanzjament mogħti lill-Istati Membri u tkun saldat il-passivi tagħha taħt l-istrumenti finanzjarji u kwalunkwe obbligu li tirrimborża l-garanti. Porzjonijiet mhux minfuqa u mhux iffinanzjati ta’ faċilitajiet eżistenti ta’ self għandhom jiġu trasferiti lill-MES (pereżempju l-ħlas u l-finanzjament ta’ ħlas parzjali li jsiru dovuti biss wara d-dħul fis-seħħ tal-MES). Is-self konsolidat tal-EFSF u tal-MES m’għandux jaqbeż l-EUR 500 biljun.

Biex tiġi żgurata tranżizzjoni mingħajr xkiel mill-EFSF għall-MES, is-CEO tal-EFSF se jiġi inkarigat bit-tħejjija fil-prattika tat-twaqqif tal-MES. Se jirrapporta regolarment dwar il-progress li jkun sar lill-Grupp ta’ Ħidma tal-Grupp tal-Euro.

Il-parteċipazzjoni tal-Istati Membri li mhumiex fiż-żona tal-euro

L-Istati Membri li mhumiex fiż-żona tal-euro jistgħu jipparteċipaw fuq bażi ad hoc flimkien mal-MES f’operazzjonijiet ta’ għajnuna finanzjarja għal Stati Membri li huma fiż-żona tal-euro. Jekk l-Istati Membri li mhumiex fiż-żona tal-euro jipparteċipaw f’dawn l-operazzjonijiet, ikunu rappreżentati fil-laqgħat rilevanti tal-bordijiet tal-MES li jiddeċiedu dwar l-għoti u s-sorveljanza tal-għajnuna. Ikollhom aċċess għall-informazzjoni rilevanti fil-waqt u jiġu kkonsultati kif jixraq. L-Istati Membri taż-żona tal-euro se jappoġġaw l-istatus ta’ kreditur ekwivalenti tal-MES u ta’ Stati Membri oħra li jsellfu b’mod bilaterali flimkien mal-MES.

Is-soluzzjoni tat-tilwim

Jekk tinqala’ tilwima bejn Stat Membru taż-żona tal-euro u l-MES b’rabta mal-interpretazzjoni u l-applikazzjoni tat-trattat li jistabblixxi l-MES, il-Bord tal-Gvernaturi jiddeċiedi dwar it-tilwima. Jekk l-Istat Membru jikkontesta din id-deċiżjoni, din it-tilwima għandha titressaq quddiem il-Qorti Ewropea tal-Ġustizzja bi qbil mal-Artikolu 273 TFUE.

Fir-rigward tar-relazzjoni bejn il-MES u partijiet terzi, id-dritt li jirregola l-kwistjoni u l-ġurisdizzjoni li japplikaw jiġu trattati bid-dokumentazzjoni legali u kuntrattwali li mbagħad tiġi stabbilita bejn il-MES u dawk il-partijiet terzi.